Kuulemismenettelystä vastaavan neuvonantajan loppukertomus (1)

Asia AT.40182 – Pioneer

(2018/C 338/10)

(1) Päätösluonnoksessa, joka on osoitettu yrityksille Pioneer Europe N.V, jäljempänä ’Pioneer Europe’, ja Pioneer GB Ltd sekä niiden emoyhtiölle Pioneer Corporation, yhdessä ’Pioneer’, todetaan, että Pioneer on rikkonut SEUT-sopimuksen 101 artiklaa ja ETA-sopimuksen 53 artiklaa sellaisin menettelytavoin, joiden tarkoituksena on ollut rajoittaa vähittäismyyjien mahdollisuuksia määrittää jälleenmyyntihintansa itsenäisesti samoin kuin niiden myyntialueita.

(2) Tutkimus aloitettiin Pioneer Europen toimitiloihin Belgiassa joulukuussa 2013 tehdyillä yllätystarkastuksilla.

(3) Pian tarkastuksen jälkeen Pioneer ilmoitti haluavansa tehdä yhteistyötä komission kanssa. Pioneer toimitti […] asiaa koskevaa lisänäyttöä.

(4) Komissio aloitti 2. helmikuuta 2017 asetuksen (EY) N:o 773/2004 (2) 2 artiklan 1 kohdassa tarkoitetun menettelyn yrityksiä Pioneer Europe ja Pioneer Corporation sekä kaikkia niiden määräysvallassa suoraan tai välillisesti olevia oikeushenkilöitä vastaan. Komissio lähetti 7. helmikuuta 2017 Pioneer Europelle tietopyynnön, johon se vastasi 27. helmikuuta 2017.

(5) Pioneer Corporation ja Pioneer Europe toimittivat […] virallisen tarjouksen yhteistyöstä, jäljempänä ’sovintoehdotus’. Sovintoehdotus sisältää seuraavat seikat: — sen myöntäminen selvästi ja yksiselitteisesti, että Pioneer Corporation ja Pioneer Europe ovat yhteisvastuullisesti vastuussa kilpailusääntöjen rikkomisesta, ja lyhyt kuvaus rikkomisen kohteesta, siihen liittyvistä tärkeimmistä tosiseikoista, niiden oikeudellisesta arvioinnista, mukaan lukien osapuolten rooli ja rikkomisen kesto; Pioneer Europe myönsi vastuun myös Pioneer GB Ltd:n puolesta; — arvio sakon enimmäismäärästä, jonka Pioneer Corporation ja Pioneer Europe ennakoivat komission määräävän ja jonka ne hyväksyisivät yhteistyömenettelyn puitteissa; — vahvistus, että Pioneer Corporation ja Pioneer Europe ovat saaneet riittävästi tietoja väitteistä, joiden esittämistä komissio harkitsee niitä vastaan, ja että niille on annettu riittävä mahdollisuus esittää näkemyksensä komissiolle; — vahvistus, että Pioneer Corporation ja Pioneer Europe eivät harkitse pyytävänsä lupaa tutustua uudelleen asiakirja-aineistoon tai pyytävänsä tulla uudelleen kuulluiksi suullisessa kuulemisessa, ellei komissio jätä ottamatta huomioon niiden sovintoehdotusta väitetiedoksiannossa ja päätöksessä; — suostumus siihen, että väitetiedoksianto ja lopullinen päätös annetaan englanniksi.

(6) Komissio antoi 7. kesäkuuta 2018 väitetiedoksiannon, johon Pioneer Europe, Pioneer GB Ltd ja Pioneer Corporation vastasivat yhdessä toistamalla sitoumuksensa noudattaa yhteistyömenettelyä ja vahvistivat, että väitetiedoksianto vastasi sovintoehdotuksen sisältöä. Pioneer Europe, Pioneer GB Ltd ja Pioneer Corporation ilmoittivat komissiolle, että ne luopuvat mahdollisuudesta tulla uudelleen kuulluiksi.

(7) Päätösluonnoksessa esitetty kilpailusääntöjen rikkominen vastaa sovintoehdotuksessa myönnettyä rikkomista, ja asetetut sakot ovat sovintoehdotuksessa hyväksyttyjen sakkojen mukaisia. Sakkojen määrää alennetaan 50 prosenttia sillä perusteella, että Pioneer on tehnyt komission kanssa yhteistyötä, joka ylittää sen oikeudellisen velvoitteen seuraavasti: i) se on toimittanut lisänäyttöä, jolla on merkittävää lisäarvoa suhteessa komission hallussa jo olleisiin todisteisiin ja joka on suuressa määrin vahvistanut komission mahdollisuuksia todistaa rikkominen; ii) se on myöntänyt menettelytavan olevan SEUT-sopimuksen 101 artiklan vastainen; ja iii) se on luopunut tietyistä prosessuaalisista oikeuksista, mikä on johtanut hallinnollisiin tehokkuusetuihin.

(8) Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista Pioneer Europelle, Pioneer GB Ltd:lle ja Pioneer Corporationille on annettu mahdollisuus esittää näkemyksensä. Katson, että asia on näin.

(9) Katson kaiken kaikkiaan, että menettelylliset oikeudet ovat tosiasiallisesti toteutuneet tässä asiassa.

Bryssel 12. heinäkuuta 2018. Wouter WILS

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29), jäljempänä ’päätös 2011/695/EU’, 16 ja 17 artiklan mukaisesti.

(2) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18), sellaisena kuin se on viimeksi muutettuna komission asetuksella (EU) N:o 2015/1348, annettu 3 päivänä elokuuta 2015 (EUVL L 208, 5.8.2015, s. 3).